રાજકારણ પર આધારિત ન હોવા છતાં ‘રેસ’ મુવી ફ્રેન્ચાઈઝ દગાખોરી, છળકપટ, પ્રપંચતંત્રની કથા છે. આપણે ત્યાં રાજકારણીઓ પાર્ટી બદલે છે એના કરતાં ક્યાંય વધુ સ્પીડે આ ફિલ્મોનાં પાત્રો રંગ બદલે છે. વિશ્વાસઘાતના ટ્રેક પર યોજાતી આ રેસ ફ્રેન્ચાઈઝનું સુકાન અત્યાર સુધી ‘ટાઈડ’ વૉશિંગ પાઉડરના શાશ્વત બ્રાન્ડ એમ્બેસેડર એવા શ્વેતવસ્ત્રધારી અબ્બાસ-મસ્તાનના હાથમાં હતું. એમનો ફન્ડા ક્લિયર હતો, કોઈ વિદેશી ફિલ્મમાંથી પ્લોટ ઉઠાવવાનો, એમાં સૈફ આણિ સ્ટાર્સને લઈને બૉલિવૂડના મસાલા છાંટી, પ્રીતમ આણિ મંડળીનાં મ્યુઝિકનું ગાર્નિશિંગ કરીને પીરસી દેવાનું. પરંતુ આ વખતે ડિરેક્ટરની ખુરશી પર બેસી ગયા છે કોરિયોગ્રાફર ટર્ન્ડ ડિરેક્ટર રેમો ડિસોઝા. મલાલની વાત એ છે કે બેહિસાબ દૌલત ઔર સ્ટાર્સ કી ચકાચૌંધ ને ઉસે બિલકુલ અંધા કર દિયા હૈ! યાને કે સ્ક્રીન પર બસ પૈસા ઉડાડો અને સ્ટાર્સને આમથી તેમ ઘુમાવ્યા-ઉડાડ્યા કરો, બાકીનું બધું જાય પર્શિયાની ખાડીમાં!